b'\n_START_ARTICLE_\nRon Weasley\n_START_SECTION_\nPersoonallisuus\n_START_PARAGRAPH_\nRon on kirjoissa usein koominen hahmo, joka kevent\xc3\xa4\xc3\xa4 ilmapiiri\xc3\xa4 vakavissa tilanteissa. H\xc3\xa4n on sarkastinen, intohimoinen, \xc3\xa4kkipikainen ja huono k\xc3\xa4tkem\xc3\xa4\xc3\xa4n tunteensa. H\xc3\xa4n on fiksu mutta ei kuitenkaan koskaan akateemisesti suuntautunut \xe2\x80\x93 kouluty\xc3\xb6ns\xc3\xa4 h\xc3\xa4n j\xc3\xa4tt\xc3\xa4\xc3\xa4 usein suosiolla Hermionen tarkastettavaksi. Muutamaa poikkeusta lukuun ottamatta Ron on aina uskollinen yst\xc3\xa4v\xc3\xa4 Harrylle ja Hermionelle ja vet\xc3\xa4\xc3\xa4 monesti sarkastisilla kommenteillaan n\xc3\xa4iden jalat takaisin maan pinnalle heid\xc3\xa4n innostuessaan liikaa jostakin asiasta. Ronin herkk\xc3\xa4 kohta on h\xc3\xa4nen alemmuudentunteensa. Kasvettuaan isoveljiens\xc3\xa4 varjossa h\xc3\xa4n kaipaa huomiota ja tunnustusta joskus liiallisuuksiinkin asti, eik\xc3\xa4 asiaa paranna se, ett\xc3\xa4 h\xc3\xa4nen paras yst\xc3\xa4v\xc3\xa4ns\xc3\xa4 on kuuluisuus. Kuten muutkin perheenj\xc3\xa4senens\xc3\xa4, Ron nauttii kinastelemisesta, ja varsinkin Hermionen kanssa keskin\xc3\xa4inen naljailu on olennainen osa heid\xc3\xa4n v\xc3\xa4list\xc3\xa4\xc3\xa4n kommunikointia. Teoksessa Harry Potter ja salaisuuksien kammio vinoilu Hermionelle turhamaisen komeasta mutta t\xc3\xa4ydelliseksi perikelmiksi osoittautuneesta opettaja Gilderoy Lockhartista kohoaa jopa Ronin mielipuuhaksi \xe2\x80\x93 luultavasti siksi, ettei h\xc3\xa4n uskalla vinoilla samasta asiasta \xc3\xa4idilleen, joka on viel\xc3\xa4 ihastuneempi Lockhartiin kuin Hermione.\n_START_SECTION_\nTaikuus ja kyvyt\n_START_PARAGRAPH_\nRon perii aluksi Charlie-veljens\xc3\xa4 vanhan taikasauvan, ja sen rikkouduttua toisen kouluvuoden alussa Harryn ja Ronin tehdess\xc3\xa4 lent\xc3\xa4v\xc3\xa4ll\xc3\xa4 autolla pakkolaskun T\xc3\xa4llipajuun sauva pysyy kasassa vain teippauksen ansiosta eik\xc3\xa4 sill\xc3\xa4 saa aikaiseksi hienoja taikoja. Sauvan vaurioituminen kuitenkin pelastaa pojat kieron opettajan Gilderoy Lockhartin juonitteluilta Salaisuuksien kammion k\xc3\xa4yt\xc3\xa4v\xc3\xa4ss\xc3\xa4. _NEWLINE_Vanhan sauvan lopulta r\xc3\xa4j\xc3\xa4hdetty\xc3\xa4 Ron saa oman, yksisarvisen h\xc3\xa4nt\xc3\xa4jouhen sis\xc3\xa4lt\xc3\xa4v\xc3\xa4n sauvan. _NEWLINE_Elokuvissa Ron on kuvattu kolmikosta kenties v\xc3\xa4hiten fiksuksi, mutta kirjoissa h\xc3\xa4n on suurin piirtein yht\xc3\xa4 \xc3\xa4lyk\xc3\xa4s kuin Harrykin. H\xc3\xa4n on keskinkertainen oppilas koulussa eik\xc3\xa4 h\xc3\xa4nell\xc3\xa4 ole erityisi\xc3\xa4 taikakykyj\xc3\xa4, mutta toisaalta h\xc3\xa4n oppii kirjojen kuluessa uusia taitoja kehittyen lopulta etev\xc3\xa4ksi taikuudenk\xc3\xa4ytt\xc3\xa4j\xc3\xa4ksi etenkin taistelutilanteissa. _NEWLINE_Ronilla on my\xc3\xb6s taktista pelisilm\xc3\xa4\xc3\xa4, mink\xc3\xa4 todistaa h\xc3\xa4nen kyvykkyytens\xc3\xa4 \xc5\xa1akinpeluussa \xe2\x80\x93 \xc5\xa1akissa h\xc3\xa4n voittaa jopa Hermionen. T\xc3\xa4m\xc3\xa4 on erityisen t\xc3\xa4rke\xc3\xa4\xc3\xa4 ensimm\xc3\xa4isess\xc3\xa4 kirjassa, jossa kolmikko joutuu raivaamaan tiens\xc3\xa4 l\xc3\xa4pi j\xc3\xa4ttim\xc3\xa4isen velho\xc5\xa1akkilaudan, ja Ronin pelitaito osoittautuu korvaamattomaksi._NEWLINE_H\xc3\xa4net kuvataan usein kolmikosta k\xc3\xa4yt\xc3\xa4nn\xc3\xb6nl\xc3\xa4heisimm\xc3\xa4ksi, ja lis\xc3\xa4ksi Ron tuntee tietyt asiat taikamaailmassa paremmin kuin Harry ja Hermione, koska h\xc3\xa4n on kasvanut t\xc3\xa4ysverisess\xc3\xa4 taikaperheess\xc3\xa4._NEWLINE_Ron valitaan viidenness\xc3\xa4 kirjassa Rohkelikon huispausjoukkueen pit\xc3\xa4j\xc3\xa4ksi eli maalivahdiksi. H\xc3\xa4nen torjuntataitonsa vaihtelee rajusti, kunnes lopulta kun Harrysta tulee kuudennessa kirjassa joukkueen kapteeni, h\xc3\xa4n on kaatavinaan Felix Felicis -onnenjuomaa Ronin aamumehuun juuri ennen peli\xc3\xa4. Hermione raivostuu moisesta mutta pojat v\xc3\xa4h\xc3\xa4t v\xc3\xa4litt\xc3\xa4v\xc3\xa4t \xe2\x80\x93 ja Ronin peli on kautta aikojen paras. Voiton j\xc3\xa4lkeen selvi\xc3\xa4\xc3\xa4 ett\xc3\xa4 onnenjuomapullo on edelleen sinet\xc3\xb6ity, Harry oli vain k\xc3\xa4ytt\xc3\xa4vin\xc3\xa4\xc3\xa4n sit\xc3\xa4 Ronin n\xc3\xa4hden, jolloin hermoillut pit\xc3\xa4j\xc3\xa4 saikin niin lujan itseluottamuksen kuin ikin\xc3\xa4 mahdollista: nyt h\xc3\xa4n ei voisi h\xc3\xa4vit\xc3\xa4 \xe2\x80\x93 eik\xc3\xa4 h\xc3\xa4vinnyt. Hermione m\xc3\xb6k\xc3\xb6tt\xc3\xa4\xc3\xa4 asiasta pitk\xc3\xa4\xc3\xa4n: h\xc3\xa4n ei yleens\xc3\xa4k\xc3\xa4\xc3\xa4n pid\xc3\xa4 koko pelist\xc3\xa4 ja h\xc3\xa4nest\xc3\xa4 temppu oli alhainen._NEWLINE_Er\xc3\xa4s Ronin v\xc3\xa4hiten huomattu mutta lopputaisteluissa jopa olennaiseksi osoittautuva taito on imitaatiokyky: Ron pystyy matkimaan muiden \xc3\xa4\xc3\xa4ni\xc3\xa4 jopa t\xc3\xa4ydellisesti. N\xc3\xa4in esimerkiksi silloin, kun he Malfoyn kellarissa taistelivat Matoh\xc3\xa4nt\xc3\xa4\xc3\xa4 vastaan: samalla kun Ron tukki k\xc3\xa4dell\xc3\xa4\xc3\xa4n Matoh\xc3\xa4nn\xc3\xa4n suun h\xc3\xa4n matki taitavasti t\xc3\xa4m\xc3\xa4n \xc3\xa4\xc3\xa4nt\xc3\xa4 pit\xc3\xa4\xc3\xa4kseen muut kuolonsy\xc3\xb6j\xc3\xa4t poissa. Viel\xc3\xa4 t\xc3\xa4ydellisemmin h\xc3\xa4n onnistui silloin kun h\xc3\xa4n ja Hermione tunkeutuivat Salaisuuksien kammioon hakemaan basiliskin hampaita hirnyrkkien tuhoamista varten: kammion ovet aukesivat vain k\xc3\xa4rmeskielisell\xc3\xa4 k\xc3\xa4skyll\xc3\xa4, mutta Ron oli kuullut Harryn antavan sellaisen kolmekin kertaa, viimeksi medaljonkia tuhottaessa, ja onnistui imitoimaan k\xc3\xa4skyn t\xc3\xa4ydellisesti: ovet aukesivat ja luudanvarren avulla k\xc3\xa4ynti kammiossa onnistui.\n_START_SECTION_\nKoulun j\xc3\xa4lkeinen ura\n_START_PARAGRAPH_\nJ. K. Rowling on paljastanut haastattelussa, ett\xc3\xa4 Ron ty\xc3\xb6skentelee aikuisik\xc3\xa4\xc3\xa4n ehditty\xc3\xa4\xc3\xa4n aurorina. H\xc3\xa4n my\xc3\xb6s auttaa George-velje\xc3\xa4\xc3\xa4n Weasleyn WelhoWitsit -yrityksess\xc3\xa4, josta tulee suuri menestys.\n_START_SECTION_\nHermione Granger\n_START_PARAGRAPH_\nRonin ja Hermionen v\xc3\xa4linen suhde on monimutkainen. He k\xc3\xa4yv\xc3\xa4t usein toistensa hermoille, vaikka ovatkin hyv\xc3\xa4t yst\xc3\xa4v\xc3\xa4t, ja heill\xc3\xa4 on sarjan aikana pariin otteeseen pitk\xc3\xa4aikaisiakin ep\xc3\xa4sopuisia hetki\xc3\xa4. Harry yleens\xc3\xa4 joutuu selvittelem\xc3\xa4\xc3\xa4n n\xc3\xa4it\xc3\xa4. Itse asiassa Ron on kuitenkin ihastunut Hermioneen. Vinkkej\xc3\xa4 Ronin ja Hermionen v\xc3\xa4lisest\xc3\xa4 kemiasta voi l\xc3\xb6yt\xc3\xa4\xc3\xa4 jo toisesta kirjasta, kenties aiemminkin. Kun Hermione on kangistettu eik\xc3\xa4 Ron haluaisi seurata Harryn mukana h\xc3\xa4m\xc3\xa4h\xc3\xa4kkej\xc3\xa4 Kiellettyyn mets\xc3\xa4\xc3\xa4n, h\xc3\xa4n katsoo Hermionen tyhj\xc3\xa4\xc3\xa4 penkki\xc3\xa4 ja saa n\xc3\xa4kym\xc3\xa4st\xc3\xa4 tahdonvoimaa. Teoksessa Harry Potter ja Azkabanin vanki Ronin ja Hermionen v\xc3\xa4lill\xc3\xa4 on iso riita, jonka aikana Harry jopa pelk\xc3\xa4\xc3\xa4, ett\xc3\xa4 n\xc3\xa4m\xc3\xa4 eiv\xc3\xa4t koskaan saisi tehty\xc3\xa4 sovintoa \xe2\x80\x93 riita saadaan lopulta kuitenkin p\xc3\xa4\xc3\xa4tetty\xc3\xa4 sopuisasti. Kaksikko kiistelee usein kesken\xc3\xa4\xc3\xa4n, toisinaan hyv\xc3\xa4ntahtoisesti ja toisinaan verenhimoisesti, mink\xc3\xa4 monet lukijat ovat tulkinneet molemminpuoliseksi mielenkiinnoksi. _NEWLINE_Kirjoissa Ron usein \xc3\xa4rtyy jonkun muun osoittaessa mielenkiintoa Hermionea kohtaan. H\xc3\xa4n on eritt\xc3\xa4in mustasukkainen huispaust\xc3\xa4hti Viktor Krumille t\xc3\xa4m\xc3\xa4n pyydetty\xc3\xa4 Hermionea partnerikseen Kolmivelhoturnajaisten joulutanssiaisiin, ja k\xc3\xa4ytt\xc3\xa4ytyy my\xc3\xb6hemmin yrme\xc3\xa4sti my\xc3\xb6s Cormac MacLaggenia kohtaan t\xc3\xa4m\xc3\xa4n ollessa Hermionen seuralainen Horatius Kuhnusarvion joulukutsuilla. Kuudentena kouluvuotena my\xc3\xb6s Hermionen mustasukkaisuus alkaa her\xc3\xa4ill\xc3\xa4 Ronin alkaessa seurustella Lavender Brownin kanssa. T\xc3\xa4m\xc3\xa4n voi p\xc3\xa4\xc3\xa4tell\xc3\xa4 siit\xc3\xa4, ett\xc3\xa4 Hermione tulehduttaa v\xc3\xa4lins\xc3\xa4 Ronin kanssa j\xc3\xa4lleen kerran. He saavat sovittua riitansa ja my\xc3\xb6hemmin Lavender j\xc3\xa4tt\xc3\xa4\xc3\xa4 Ronin, koska ep\xc3\xa4ilee t\xc3\xa4m\xc3\xa4n seurustelevan Hermionen kanssa. _NEWLINE_Teoksessa Harry Potter ja kuoleman varjelukset Ron l\xc3\xa4htee vakavan riidan p\xc3\xa4\xc3\xa4tteeksi pois Harryn ja Hermionen luota ja Hermione itkee p\xc3\xa4iv\xc3\xa4kausia Ronin per\xc3\xa4\xc3\xa4n eik\xc3\xa4 anna t\xc3\xa4lle heti anteeksi t\xc3\xa4m\xc3\xa4n palattua takaisin. Hirnyrkkin\xc3\xa4 toimiva Luihuisen amuletti piinaa Ronia t\xc3\xa4m\xc3\xa4n yritt\xc3\xa4ess\xc3\xa4 tuhota amuletin ja n\xc3\xa4ytt\xc3\xa4\xc3\xa4 Ronille n\xc3\xa4kyj\xc3\xa4, joissa Hermione on h\xc3\xa4nen sijaansa kiinnostunut Harrysta. Harry kuitenkin vakuuttaa Ronille, ettei t\xc3\xa4m\xc3\xa4 pid\xc3\xa4 paikkaansa. _NEWLINE_My\xc3\xb6hemmin samassa kirjassa kaapparien vangittua Harryn, Ronin ja Hermionen Malfoyn kartanoon, ja kun Bellatrix Lestrange kiduttaa Hermionea Ron huutaa Hermionea. Kirjan lopussa Tylypahkassa tapahtuvan viimeisen taistelun lomassa Hermione ja Ron suutelevat Ronin tuotua julki huolensa kotitonttujen puolesta. Elokuvassa he suutelevat Salaisuuksien kammiossa. Epilogikappaleessa ilmenee, ett\xc3\xa4 19 vuotta my\xc3\xb6hemmin Ron ja Hermione ovat naimisissa. Heill\xc3\xa4 on kaksi lasta, Tylypahkaan ensi kertaa l\xc3\xa4htev\xc3\xa4 Rose sek\xc3\xa4 t\xc3\xa4m\xc3\xa4n nuorempi veli Hugo. My\xc3\xb6hemmin Harry Potter ja kirottu lapsi -n\xc3\xa4ytelm\xc3\xa4ss\xc3\xa4 Ron keskusteli Hermionen kanssa j\xc3\xa4rkyttyneens\xc3\xa4 siit\xc3\xa4 etteiv\xc3\xa4t he olleet yhdess\xc3\xa4 Albusin ja Scorpiusin luomassa aikajanassa ja ett\xc3\xa4 heid\xc3\xa4n tulisi uusia vihkivalansa mink\xc3\xa4 seurauksena Hermione suutelee Ronia._NEWLINE_Vuonna 2014 kirjailija J. K. Rowling arveli haastattelussa, ett\xc3\xa4 h\xc3\xa4n oli p\xc3\xa4\xc3\xa4tt\xc3\xa4nyt Ronin ja Hermionen avioliitosta liian varhaisessa vaiheessa ja pit\xc3\xa4nyt liian lujasti kiinni t\xc3\xa4st\xc3\xa4 ratkaisustaan.\n_START_SECTION_\nLavender Brown\n_START_PARAGRAPH_\nLavender alkaa osoittaa kiinnostusta Ronia kohtaan n\xc3\xa4iden kuudentena kouluvuotena. Aluksi Ron ei edes huomaa h\xc3\xa4nt\xc3\xa4, mutta voitettuaan huispausottelun heid\xc3\xa4t n\xc3\xa4hd\xc3\xa4\xc3\xa4n suutelemassa Rohkelikon oleskeluhuoneessa. Hermione suuttuu Lavenderin takia Ronille verisesti, l\xc3\xa4hett\xc3\xa4\xc3\xa4 h\xc3\xa4nen kimppuunsa nokkivia kanarialintuja, eik\xc3\xa4 puhu h\xc3\xa4nelle viikkoihin. Ron alkaa ep\xc3\xa4ill\xc3\xa4 suhdettaan Lavenderiin, kun t\xc3\xa4m\xc3\xa4 alkaa roikkua h\xc3\xa4ness\xc3\xa4. Erityisesti h\xc3\xa4nt\xc3\xa4 tuntuu kiusaavan Lavenderin k\xc3\xa4ytt\xc3\xa4m\xc3\xa4 lempinimi "Lonnukka" \xe2\x80\x93 jota taas Hermione k\xc3\xa4ytt\xc3\xa4\xc3\xa4 pilkkasanana._NEWLINE_Ron koettaa p\xc3\xa4\xc3\xa4st\xc3\xa4 vaivihkaa eroon Lavenderista, ja Ronin helpotukseksi Lavender j\xc3\xa4tt\xc3\xa4\xc3\xa4kin h\xc3\xa4net Ronin loukkaantuessa. Tapaamisella sairaalasiivess\xc3\xa4 Ron hokee unissaan sanaa "Hermione" ja Lavender l\xc3\xa4htee itkien pois. Sen koommin Lavenderilla ei ole otetta Roniin. Kirjasarjan lopussa Lavenderin kohtalo j\xc3\xa4\xc3\xa4 avoimeksi, kun Fenrir Harmaaselk\xc3\xa4 raatelee Lavenderin pahoin taistelussa. Lavender kuoli my\xc3\xb6hemmin vammoihinsa.\n_START_SECTION_\nFleur Delacour\n_START_PARAGRAPH_\nRon ihastuu Fleur Delacouriin t\xc3\xa4m\xc3\xa4n valtavan kauneuden ja veelavaikutuksen vuoksi, mutta ei saa koskaan vastakaikua tunteilleen. Fleur menee naimisiin Ronin veljen Billin kanssa, mik\xc3\xa4 ei sittemmin en\xc3\xa4\xc3\xa4 n\xc3\xa4yt\xc3\xa4 vaivaavan Ronia.\n_START_SECTION_\nPadma Patil\n_START_PARAGRAPH_\nHarry Potter ja kirottu lapsi -n\xc3\xa4ytelm\xc3\xa4ss\xc3\xa4 Albusin ja Scorpiusin luomassa aikajanassa Ron oli joulutanssiaisissa Hermionen sijaan rakastunut Padma Patiliin ja oli mennyt naimisiin h\xc3\xa4nen kanssaan ja saanut pojan, Panjun. T\xc3\xa4m\xc3\xa4 avioliitto ei kuitenkaan ollut onnellinen Ronin ollessa jatkuvasti Padman tossun alla.\n_START_SECTION_\nHarry Potter ja viisasten kivi\n_START_PARAGRAPH_\nHarry Potter tapaa Ronin ensi kerran King\'s Crossin rautatieasemalla, kun h\xc3\xa4n t\xc3\xb6rm\xc3\xa4\xc3\xa4 Weasleyn perheeseen n\xc3\xa4iden tullessa samaan aikaan laiturille, jolta Tylypahkan koulun juna l\xc3\xa4htee. Ron ja Harry jakavat junassa osaston ja yst\xc3\xa4vystyv\xc3\xa4t matkan aikana. _NEWLINE_Draco Malfoy yst\xc3\xa4vineen marssii kesken matkan sis\xc3\xa4\xc3\xa4n ja julistaa valinneensa Harryn yst\xc3\xa4v\xc3\xa4kseen \xe2\x80\x93 sill\xc3\xa4 ehdolla ett\xc3\xa4 t\xc3\xa4m\xc3\xa4 hylk\xc3\xa4isi "roskav\xc3\xa4en" eli Ron Weasleyn. Harry vastaa j\xc3\xa4isesti valinneensa jo yst\xc3\xa4v\xc3\xa4ns\xc3\xa4, jolloin Draco ilmoittaa takavarikoivansa poikien makeiset ja kakut, mutta l\xc3\xa4htee pois Ronin Kutka-rotan purtua Dracon toveria Gregory Goylea k\xc3\xa4teen._NEWLINE_T\xc3\xa4st\xc3\xa4 alkaakin poikien yst\xc3\xa4vyys. Ronia kiehtoo aluksi Harryssa t\xc3\xa4m\xc3\xa4n kuuluisuus, kun taas Harry l\xc3\xb6yt\xc3\xa4\xc3\xa4 Ronista vihdoinkin normaalin, h\xc3\xa4nest\xc3\xa4 pit\xc3\xa4v\xc3\xa4n ihmisen. Molemmat p\xc3\xa4\xc3\xa4sev\xc3\xa4t koulussa Rohkelikko-tupaan, ja heist\xc3\xa4 tulee my\xc3\xb6s huonetovereita. Hermione Grangerin kanssa Ron yst\xc3\xa4vystyy vasta my\xc3\xb6hemmin. Aluksi Ron vierastaa Hermionea t\xc3\xa4m\xc3\xa4n kirjaviisauden takia, mutta pelastettuaan Harryn kanssa Hermionen vuorenpeikon kynsist\xc3\xa4 kolmikon v\xc3\xa4lille syntyy luja yst\xc3\xa4vyys. Kolmikko my\xc3\xb6hemmin koettaa saada k\xc3\xa4siins\xc3\xa4 Tylypahkaan piilotetun, mystisen viisasten kiven, Ron auttaa Harrya ja Hermionea jatkamaan matkaa pelaamalla vaarallisen shakkipelin, jossa uhraa lopulta itsens\xc3\xa4 niin, ett\xc3\xa4 h\xc3\xa4net ly\xc3\xb6d\xc3\xa4\xc3\xa4n tajuttomaksi. Kouluvuoden p\xc3\xa4\xc3\xa4tt\xc3\xa4j\xc3\xa4isiss\xc3\xa4 Albus Dumbledore palkitsee Ronin tupapisteill\xc3\xa4 \xe2\x80\x9dparhaasta \xc5\xa1akkipelist\xc3\xa4, mit\xc3\xa4 on moneen vuoteen Tylypahkassa n\xc3\xa4hty\xe2\x80\x9d, mik\xc3\xa4 auttaa Rohkelikkoa voittamaan tupamestaruuden.\n_START_SECTION_\nHarry Potter ja salaisuuksien kammio\n_START_PARAGRAPH_\nRon k\xc3\xa4y veljiens\xc3\xa4 Fredin ja Georgen kanssa hakemassa Harryn kes\xc3\xa4loman lopuksi kotiinsa Kotikoloon is\xc3\xa4ns\xc3\xa4 Arthur Weasleyn lent\xc3\xa4v\xc3\xa4ll\xc3\xa4 Ford Anglialla. Tylypahkassa alkaa tapahtua kummia, ja Ron, Harry ja Hermione saavat tiet\xc3\xa4\xc3\xa4, ett\xc3\xa4 vaarallinen salaisuuksien kammio on avattu. Ron ja Harry juovat monijuomalient\xc3\xa4 muuttuakseen Draco Malfoyn tovereiksi Vincent Crabbeksi ja Gregory Goyleksi ja voidakseen n\xc3\xa4in kysell\xc3\xa4 ep\xc3\xa4ilytt\xc3\xa4v\xc3\xa4lt\xc3\xa4 Dracolta t\xc3\xa4m\xc3\xa4n tietoja salaisuuksien kammiosta. My\xc3\xb6s Hermione yritti muuttua er\xc3\xa4\xc3\xa4ksi Luihustyt\xc3\xb6ksi mutta ep\xc3\xa4onnistuu kun olikin ottanut tyt\xc3\xb6n kaavusta t\xc3\xa4m\xc3\xa4n kissankarvan. My\xc3\xb6hemmin kammiossa elelev\xc3\xa4 hirvi\xc3\xb6 kangistaa Hermionen. Harryn ja Ronin tarve saada selvitetty\xc3\xa4 kammion mysteeri kasvaa. Kaksikko l\xc3\xa4htee Kiellettyyn mets\xc3\xa4\xc3\xa4n seuraten h\xc3\xa4m\xc3\xa4h\xc3\xa4kkien j\xc3\xa4tt\xc3\xa4mi\xc3\xa4 j\xc3\xa4lki\xc3\xa4. Se ei ole Ronille helppoa, sill\xc3\xa4 h\xc3\xa4n pelk\xc3\xa4\xc3\xa4 kuollakseen h\xc3\xa4m\xc3\xa4h\xc3\xa4kkej\xc3\xa4. Mets\xc3\xa4ss\xc3\xa4 pojat joutuvat kuolemanvaaraan, mutta selvi\xc3\xa4v\xc3\xa4t hengiss\xc3\xa4 Weasleyn is\xc3\xa4n lent\xc3\xa4v\xc3\xa4n Anglian avustuksella. Harry ja Ron l\xc3\xb6yt\xc3\xa4v\xc3\xa4t sis\xc3\xa4\xc3\xa4nk\xc3\xa4ynnin salaisuuksien kammioon, ja selvi\xc3\xa4\xc3\xa4, ett\xc3\xa4 Ronin pikkusisko Ginny on tiet\xc3\xa4m\xc3\xa4tt\xc3\xa4\xc3\xa4n loitsittuna auttanut kammiossa asuvaa basiliskia terrorisoimaan koulua. Juonen takana on itse lordi Voldemort, tai pikemminkin t\xc3\xa4m\xc3\xa4n j\xc3\xa4lkeens\xc3\xa4 j\xc3\xa4tt\xc3\xa4m\xc3\xa4 nuoruuden versio itsest\xc3\xa4\xc3\xa4n, joka el\xc3\xa4\xc3\xa4 kirotussa p\xc3\xa4iv\xc3\xa4kirjassa. Harry onnistuu tuhoamaan p\xc3\xa4iv\xc3\xa4kirjan, ja h\xc3\xa4n ja Ron saavat palkinnon erityispalveluksesta koululle.\n_START_SECTION_\nHarry Potter ja Azkabanin vanki\n_START_PARAGRAPH_\nRonin rotta Kutka katoaa ja my\xc3\xb6hemmin todisteet viittaavat siihen, ett\xc3\xa4 Hermionen uusi kissa Koukkujalka on sy\xc3\xb6nyt t\xc3\xa4m\xc3\xa4n, mik\xc3\xa4 johtaa suureen riitaan ja Ronin ja Hermionen v\xc3\xa4lien v\xc3\xa4liaikaiseen katkeamiseen. Ron antaa Hermionelle lopulta anteeksi, kun t\xc3\xa4m\xc3\xa4 alkaa saada hermoromahduksen oireita liiallisen opiskelutaakan takia. Ron l\xc3\xb6yt\xc3\xa4\xc3\xa4 Kutkan elossa Hagridin m\xc3\xb6kist\xc3\xa4, mutta rotta karkaa uudelleen. Ron, per\xc3\xa4ss\xc3\xa4\xc3\xa4n Harry ja Hermione, jahtaa Kutkaa vaarallisen t\xc3\xa4llipajun luo, miss\xc3\xa4 suuri musta koira hy\xc3\xb6kk\xc3\xa4\xc3\xa4 Harryn kimppuun. Ron heitt\xc3\xa4ytyy Harryn eteen, jolloin koira raahaa Ronin t\xc3\xa4llipajun alla olevaan onkaloon. Harry ja Hermione seuraavat n\xc3\xa4it\xc3\xa4 pelastaakseen Ronin, mutta sis\xc3\xa4ll\xc3\xa4 koira paljastuu vaaralliseksi vankikarkuriksi ja animaagi Sirius Mustaksi. Musta on kuitenkin hyv\xc3\xa4, kun taas Kutka-rotta paljastuu Peter Piskuilan -nimiseksi animaagipetturiksi, jonka takia Harryn vanhemmat ovat kuolleet. Harry, Ron ja Hermione saavat pelastettua Sirius Mustan ankeuttajien kynsist\xc3\xa4, joskin Ron loukkaantuu samalla ja joutuu koulun sairaalasiipeen. Piskuilan p\xc3\xa4\xc3\xa4seen pakoon. Sirius lahjoittaa Ronille Kutkan tilalle pienen p\xc3\xb6ll\xc3\xb6n, jonka Ginny my\xc3\xb6hemmin nime\xc3\xa4\xc3\xa4 Posityyhtyseksi \xe2\x80\x93 Ron kutsuu p\xc3\xb6ll\xc3\xb6\xc3\xa4\xc3\xa4n kuitenkin \xe2\x80\x9dPossuksi\xe2\x80\x9d.\n_START_SECTION_\nHarry Potter ja liekehtiv\xc3\xa4 pikari\n_START_PARAGRAPH_\nWeasleyt kutsuvat Harryn kes\xc3\xa4lomalla huispauksen maailmanmestaruuskisoihin. Lis\xc3\xa4ksi Tylypahkassa j\xc3\xa4rjestet\xc3\xa4\xc3\xa4n Kolmivelhoturnajaiset, joihin saapuu edustajia my\xc3\xb6s muista velhokouluista. Ron innostuu, kun kuuluisa huispaaja Viktor Krum saapuu Tylypahkaan. H\xc3\xa4n my\xc3\xb6s ihastuu kauniiseen Fleur Delacouriin, joista kumpikaan ei kiinnit\xc3\xa4 Roniin huomiota. Kun Harry valitaan Tylypahkan koulun turnajaisedustajaksi, Ron kadehtii h\xc3\xa4nt\xc3\xa4 siin\xc3\xa4 m\xc3\xa4\xc3\xa4rin ett\xc3\xa4 ajautuu h\xc3\xa4nen kanssaan riitoihin. Ensimm\xc3\xa4isen koitoksen j\xc3\xa4lkeen Ron kuitenkin ymm\xc3\xa4rt\xc3\xa4\xc3\xa4 Harryn olevan hengenvaarassa, ja heid\xc3\xa4n yst\xc3\xa4vyytens\xc3\xa4 korjaantuu. Yll\xc3\xa4tt\xc3\xa4v\xc3\xa4\xc3\xa4 p\xc3\xa4\xc3\xa4nvaivaa tuottavat turnajaisiin liittyv\xc3\xa4t joulutanssiaiset, joihin Ron ei ole l\xc3\xb6yt\xc3\xa4\xc3\xa4 paria. Viktor Krumin pyyt\xc3\xa4ess\xc3\xa4 Hermionea parikseen Ron seuraa mustasukkaisena sivusta. Toisen koitoksen aikana selvi\xc3\xa4\xc3\xa4 Ronin olevan se, mit\xc3\xa4 Harry eniten kaipaisi. Harryn on pelastettava Ron j\xc3\xa4rven pohjasta, miss\xc3\xa4 h\xc3\xa4n onnistuukin.\n_START_SECTION_\nHarry Potter ja Feeniksin kilta\n_START_PARAGRAPH_\nRonin ja muiden yll\xc3\xa4tykseksi h\xc3\xa4net nimitet\xc3\xa4\xc3\xa4n viidennen kouluvuoden alussa Rohkelikon valvojaoppilaaksi yhdess\xc3\xa4 Hermionen kanssa. Ronista tulee my\xc3\xb6s Rohkelikon huispausjoukkueen pit\xc3\xa4j\xc3\xa4, vaikka h\xc3\xa4n ei aina menesty lajissa niin hyvin kuin haluaisi. Ronin perheest\xc3\xa4\xc3\xa4n vieraantunut veli Percy kehottaa t\xc3\xa4t\xc3\xa4 lopettamaan yst\xc3\xa4vyyden Harryn kanssa, koska ei usko Harryn puheisiin Voldemortin paluusta. Ron ei kuuntele Percya ja my\xc3\xb6s puolustaa Harrya heid\xc3\xa4n koulutovereidensa ep\xc3\xa4illess\xc3\xa4 t\xc3\xa4m\xc3\xa4n valehtelevan Voldemortista. Kun Tylypahkan ilmapiiri k\xc3\xa4y kire\xc3\xa4ksi taikaministeri\xc3\xb6n ottaessa koulun hallintaansa Ron ja Hermione kannustavat Harrya perustamaan Albuksen Kaartiksi nimetyn puolustautumistaitoja opettavan, maanalaisesti toimivan kerhon. Romaanin lopussa Ron ottaa osaa Harryn, Hermionen, Ginnyn, Neville Longbottomin ja Luna Lovekivan yritykseen pelastaa Sirius Musta taikaministeri\xc3\xb6st\xc3\xa4. Siriuksen oletettu vankina pit\xc3\xa4minen osoittautuu kuitenkin huijaukseksi, ja Voldemort kuolonsy\xc3\xb6jineen yll\xc3\xa4tt\xc3\xa4\xc3\xa4 kuusikon. Ron loukkaantuu taistellessaan, mutta toipuu.\n_START_SECTION_\nHarry Potter ja puoliverinen prinssi\n_START_PARAGRAPH_\nLavender Brown kiinnostuu Ronista Hermionen mielipahaksi. Seurustelusuhde Lavenderin kanssa johtaa v\xc3\xa4lien katkeamiseen Hermionen kanssa, ja lis\xc3\xa4ksi Ron kokee vuoden aikana suuria itsetunto-ongelmia huispausjoukkueessaan. Syntym\xc3\xa4p\xc3\xa4iv\xc3\xa4n\xc3\xa4\xc3\xa4n Ron joutuu hengenvaaraan sy\xc3\xb6m\xc3\xa4ll\xc3\xa4 ensin useitakin Harrylle tarkoitettuja lemmenjuomaa sis\xc3\xa4lt\xc3\xa4vi\xc3\xa4 noidankattilakakkuja, jolloin Harry vie h\xc3\xa4net tapaamaan juomamestari Kuhnusarviota. T\xc3\xa4m\xc3\xa4 l\xc3\xb6yt\xc3\xa4\xc3\xa4 vastal\xc3\xa4\xc3\xa4kkeen ja tarjoaa asian hoitumisen kunniaksi viini\xc3\xa4, ja h\xc3\xa4t\xc3\xa4inen Ron kumoaa viinilasin kurkkuunsa kun Harry ja Kuhnusarvio vasta kohottavat lasejaan maljaksi. Kyseiseen viiniin onkin sekoitettu Dumbledorelle tarkoitettua myrkky\xc3\xa4, mutta Harry ehtii juuri ja juuri pelastaa Ronin hengen. Paljon my\xc3\xb6hemmin selvi\xc3\xa4\xc3\xa4, ett\xc3\xa4 Draco Malfoy oli pakottanut komennuskirouksen avulla Matami Rosmertan valmistamaan kyseisen myrkytetyn viinin. Tapauksesta j\xc3\xa4rkyttyneen\xc3\xa4 Hermione antaa Ronille anteeksi, ja pian Ron ja Lavender eroavat. Aluksi Ron ja Hermione eiv\xc3\xa4t usko Harrya t\xc3\xa4m\xc3\xa4n ollessa vakuuttunut Draco Malfoyn liittymisest\xc3\xa4 kuolonsy\xc3\xb6jiin. My\xc3\xb6hemmin Harryn ep\xc3\xa4ilys kuitenkin paljastuu oikeaksi, ja Ron ja Hermione Albuksen Kaartilaisten ohella ottavat osaa Tylypahkassa k\xc3\xa4yt\xc3\xa4v\xc3\xa4\xc3\xa4n taisteluun sinne hy\xc3\xb6k\xc3\xa4nneit\xc3\xa4 kuolonsy\xc3\xb6ji\xc3\xa4 vastaan. Ron ja Hermione lupaavat Harrylle tulevansa t\xc3\xa4m\xc3\xa4n mukaan etsim\xc3\xa4\xc3\xa4n Voldemortin hirnyrkkej\xc3\xa4, joiden tuhoaminen on ainoa keino voittaa Voldemort.\n_START_SECTION_\nHarry Potter ja kuoleman varjelukset\n_START_PARAGRAPH_\nViimeisess\xc3\xa4 kirjassa Ron liittyy Harryn ja Hermionen mukaan etsim\xc3\xa4\xc3\xa4n Voldemortin hirnyrkkej\xc3\xa4. Kolmikko matkaa ymp\xc3\xa4ri Britanniaa, ja tarinan edetess\xc3\xa4 Ronin ja Hermionen l\xc3\xa4heisempi suhde alkaa kehitty\xc3\xa4 hyv\xc3\xa4\xc3\xa4n tahtiin. Harryn, Ronin ja Hermionen paetessa taikaministeri\xc3\xb6st\xc3\xa4 Ron menett\xc3\xa4\xc3\xa4 ison palan vasemmasta k\xc3\xa4sivarrestaan ilmiintyess\xc3\xa4\xc3\xa4n ep\xc3\xa4onnistuneesti, mutta Hermione saa uhkaavan verenvuodon tyrehdytetty\xc3\xa4. Kun kolmikko nyt on l\xc3\xb6yt\xc3\xa4nyt hirnyrkkin\xc3\xa4 toimivan Luihuisen amuletin, n\xc3\xa4m\xc3\xa4 joutuvat vuorotellen kantamaan amulettia kaulassaan etsiess\xc3\xa4\xc3\xa4n keinoa tuhota se. Amuletti vaikuttaa negatiivisesti jo muutenkin \xc3\xa4rtyneeseen Roniin, joka lopulta j\xc3\xa4tt\xc3\xa4\xc3\xa4 suuren riidan j\xc3\xa4lkeen yst\xc3\xa4v\xc3\xa4ns\xc3\xa4. H\xc3\xa4n kuitenkin katuu t\xc3\xa4t\xc3\xa4 p\xc3\xa4\xc3\xa4t\xc3\xb6st\xc3\xa4\xc3\xa4n heti l\xc3\xa4hdetty\xc3\xa4\xc3\xa4n ja yritt\xc3\xa4\xc3\xa4 palata takaisin, mik\xc3\xa4 osoittautuu vaikeaksi. L\xc3\xb6ydetty\xc3\xa4\xc3\xa4n viimein Harryn Ron pelastaa h\xc3\xa4nen henkens\xc3\xa4. Ron my\xc3\xb6s lopulta tuhoaa Luihuisen amuletin, vaikka hirnyrkki koettaa est\xc3\xa4\xc3\xa4 t\xc3\xa4m\xc3\xa4n piinaamalla Ronia n\xc3\xa4yill\xc3\xa4, joiden mukaan h\xc3\xa4n on ep\xc3\xa4toivottu lapsi ja jotka sanovat Hermionen olevan Ronin sijaan rakastunut Harryyn. Harry kertoo Ronille t\xc3\xa4m\xc3\xa4n olevan valetta. T\xc3\xa4st\xc3\xa4 eteenp\xc3\xa4in Ron seisoo Harryn ja Hermionen rinnalla loppuun saakka. Tarina p\xc3\xa4\xc3\xa4ttyy hyvien ja pahojen joukkojen kohtaamiseen Tylypahkassa, ja taistelun tiimellyksess\xc3\xa4 Ron ja Hermione suutelevat. Epilogikappaleessa kerrotaan, ett\xc3\xa4 yhdeks\xc3\xa4ntoista vuotta my\xc3\xb6hemmin Ron ja Hermione ovat naimisissa ja ett\xc3\xa4 heill\xc3\xa4 on kaksi lasta, Rose ja Hugo.'